
	Tema
	Psichoaktyviųjų medžiagų vartojimo prevencija.

	Pamokos idėja
	Remiantis gyvenimo įgūdžių bendrąja programa, pamokoje akcentuojamas kritinis mąstymas, atsparumo neigiamai bendraamžių įtakai ugdymas bei gebėjimas priimti sveikatai palankius sprendimus.

	Sąvokos
	Psichoaktyviosios medžiagos - Tai yra tokios medžiagos, kurios patekusios į mūsų smegenis, keičia jų veiklą. Dažniausiai žmonės vartoja šias medžiagas norėdami pakeisti savo elgesį, mąstymą ar emocinę būseną. 
Naujos Psichoaktyviosios medžiagos (NPS) - Tai nauji cheminiai junginiai, kurie imituoja įprastas psichoaktyvias medžiagas, bet jų poveikis gali būti nenuspėjamas.
Priklausomybė (priklausomybės sindromas) – lėtinė neinfekcinė liga, kai asmuo jaučia potraukį vartoti psichiką veikiančias medžiagas, o asmens galimybės valdyti šį vartojimą yra ribotos, nepaisant numatomų ar akivaizdžių neigiamų padarinių pačiam žmogui ar jo aplinkai. Priklausomybei būdingi atkryčiai, yra sunku pasveikti. Tikimybė tapti priklausomam, kaip ir tikimybė susirgti kitomis ligomis, yra nevienoda.


	Įgūdžiai
	Atsižvelgiant į socialinės, emocinės ir sveikos gyvensenos kompetencijos raidos aprašą:
1. priimti sprendimus atsižvelgiant į saugumo, etinius ir visuomeninius veiksnius;
2. kasdienėse akademinėse ir socialinėse situacijose taikyti atsakingų sprendimų priėmimo įgūdžius;
3. vertinti sveikatą kaip vieną iš esminių vertybių, lemiančių asmens ir visuomenės gerovę bei gyvenimo kokybę.


	Tikslas
	Suvokti, kaip psichoaktyvių medžiagų vartojimas veikia paauglio gyvenimą ir kaip sąmoningas sprendimų priėmimas padeda išvengti žalingų įpročių.

	Uždaviniai
	1. Išanalizuoti psichoaktyviųjų medžiagų sampratą sistemiškai aptarti jų rūšis pagal poveikio pobūdį,  bei įvertinti jų trumpalaikį ir ilgalaikį poveikį žmogaus fizinei ir psichinei sveikatai.
2. Įvardyti priklausomybės atsiradimo veiksnius ir supažindinti mokinius su pagalbos galimybėmis mokykloje bei už jos ribų.
3. Analizuoti ir kritiškai vertinti informaciją apie psichoaktyviąsias medžiagas, atskirti faktus nuo mitų bei aktyviai dalyvauti diskusijose ir debatuose, pagrindžiant savo argumentus.



	Trukmė
	45 min.

	Pamokos pavadinimas
	Užsidėk tiesos akinius: psichoaktyviųjų medžiagų realybė, 10 kl.

	Priemonės
	· Projektorius.
· Kompiuteris.

	PAMOKOS EIGA
	Pamokos planą sudaro keturios dalys:
1. Įžanga (5 min.)
Pristatomas pamokos pavadinimas ir užsiėmimo taisyklės. Išsiaiškiname psichoaktyviųjų medžiagų sąvokos 6 minutės.
2. Teorinė dalis (15 min.)
Pristatomos psichoaktyvių medžiagų rūšys pagal jų poveikį, išsiaiškiname priklausomybės veiksnius, mitus ir faktus apie psichoaktyviąsias medžiagas, priklausomybės atsiradimo ciklą - 15 minučių.
3. Praktinė veikla (20 min.) 
praktiškai pritaikome naujas žinias,  debatų mokymosi stiliaus  principu – 15 minučių, kūrybinio mąstymo ugdymas (minčių lietus) - 5 minutės.
4. Apibendrinimas ir refleksija (5 min.)
Aptariama, kaip padėti sau, kur kreiptis pagalbos. Taikant „žvaigždės“ metodą, mokiniai įsivertina savo žinias. 

Pastaba: pagal poreikį (norint įterpti daugiau diskusijų, prisitaikyti prie SUP mokinių ar kt. priežasčių) galima pamokos trukmę ištęsti į dvi pamokas: pirmąją pamoką skiriant įžangai ir teorinei daliai, antrąją - praktinei veiklai ir refleksijai.

	1. TEMOS ATSKLEIDIMAS


	Pamoka pradedama bendrų taisyklių aptarimu, siekiant sukurti saugią ir pagarbią aplinką diskusijai (skaidrė Nr. 2). Parodome vaizdo įrašą ,,Paskutinis siūlas” (skaidrė Nr. 3). Pagrindinė mintis akcentuojama metaforiškai – parodoma, kaip nekaltas užsiėmimas gali virsti priklausomybe, kuri atima kontrolę, vargina ir priartina žmogų prie pražūties ribos. Rekomenduojama vaizdo įrašą pradėti žiūrėti nuo 20 sekundžių (0 min. 20 sek.) ir baigti ties 6 minutėmis 15 sekundžių.
Aiškinimas:
Mezgimas čia – tai užsiėmimas, kuris iš pradžių atrodo nekaltas, netgi kūrybiškas ar produktyvus. Tačiau, kai jis peržengia ribas, tampa obsesija – žmogus nebegali sustoti, net jei tai jam kenkia. 
Aiškinimas: 
Veikėja tik mezga ir mezga – net kai ji pavargusi, net kai mezginys ją tempia žemyn. Ji nebekontroliuoja situacijos. Čia atsiranda aiški paralelė su bet kokia priklausomybe – nuo darbo, sporto, socialinių tinklų ar net alkoholio.
Aiškinimas:
 Tai rodo, kaip sunku paleisti tai, kas tapo tavo gyvenimo dalimi – net jei žinai, kad tai tave naikina. Priklausomybės metu žmogus žino, kad kažkas kenkia, bet emocinis prisirišimas būna per stiprus.
Aiškinimas:
 Tai simbolizuoja, kaip arti „pražūties ribos“ galima būti, kai esi priklausomas. Ji visą laiką balansuoja ant krašto, bet to net nepastebi – nes yra visiškai įklimpusi į savo veiklą.
Įvardijame (skaidrė Nr. 4, 5): 
· Psichoaktyviosios medžiagos keičia smegenų cheminius procesus, paveikdamos nuotaiką ir mąstymą.
· Naujos psichoaktyvios medžiagos nauji cheminiai junginiai, nekontroliuojami tarptautiniu mastu. Imituoja įprastas psichoaktyvias medžiagas, bet jų poveikis gali būti nenuspėjamas.
· Psichoaktyvios medžiagos gali sukelti priklausomybę, turinčią fizinių ir psichologinių pasekmių.

	2. TEMOS ANALIZĖ


	EIGA
	REKOMENDUOJAMAS TURINYS

	
	PSICHOAKTYVIŲJŲ MEDŽIAGŲ RŪŠYS

	
	Paklausiame mokinių kokias psichoaktyvias ar jų turinčius produktus žinote? Apibendrinant mokinių atsakymus pristatykite teisingus atsakymų variantus (skaidrė Nr. 7, 8).
	Siūlome atkreipti dėmesį, kad psichoaktyviosios medžiagos yra skirstomos į šias rūšys :
Slopinančios psichoaktyviosios medžiagos – tai medžiagos, kurios slopina centrinės nervų sistemos veiklą, lėtina smegenų funkcijas, mažina nervinį aktyvumą ir dažnai sukelia raminantį, migdantį ar euforinį poveikį.
Slopinančios psichoaktyviosios medžiagos:
·  Heroinas;
· „Dawners“ (migdomieji, raminamieji vaistai);
·  Alkoholis.
Haliucogeninės psichoaktyviosios medžiagos - tai medžiagos, kurios keičia sąmonės būseną, iškreipia realybės suvokimą, veikia mąstymą ir emocijas, dažnai sukelia haliucinacijas bei pakitusius pojūčius.
Haliucogeninės psichoaktyviosios medžiagos:
· Haliucogeniniai grybai;
· Kristalai (mentafetaminas) (Nauja psichoaktyvioji medžiaga);
· LSD (lizergino rūgšties dietilamidas).
Stimuliuojančios psichoaktyviosios medžiagos -sužadina centrinės nervų sistemos veiklą,  padidina nervinį aktyvumą, suteikia energijos ir budrumo, tačiau gali sukelti nerimą, nemigą ir kitus neigiamus poveikius organizmui.
Stimuliuojančios psichoaktyviosios medžiagos:
· Kofeinas;
· Nikotinas;
· Kokainas.
Mišraus poveikio psichoaktyviosios medžiagos - tai medžiagos, kurios vienu metu pasižymi kelių rūšių poveikiu centrinės nervų sistemos veiklai. Jos gali turėti ir stimuliuojantį, ir slopinantį, ir haliucinogeninį poveikį.
Mišraus poveikio psichoaktyviosios medžiagos:
· Kanapės - atkreipiamas dėmesys, kad mišrų poveikį sukelia didelis jų kiekis;
· ,,Chimkė “(sintetiniai kanabinoidai, sintetiniai katinonai) - Nauja psichoaktyvioji medžiaga, dažnai sutinkamas pavadinimas ,,Sintetinė žolė” ;
· Ketaminas.

	
	MITAI IR FAKTAI APIE PSICHOAKTYVIĄSIAS MEDŽIAGAS

	
	Paklauskite mitas ar faktas, kad alkoholis ir cigaretės,  nėra tokios pavojingos, nes jos yra legalios (skaidrė Nr.10)? Atsakymas: mitas.
Galite paklausti mokinių:
· Kokias rizikas sveikatai sukelia alkoholis ir tabakas, nepaisant jų legalumo?
· Kaip manote, ar legalumo faktas gali klaidinti žmones vertinant medžiagos saugumą?

	Rekomenduojama akcentuoti, kad alkoholis ir tabako gaminiai,  daro reikšmingą neigiamą poveikį žmogaus sveikatai ir gyvenimo kokybei. Jų vartojimas pažeidžia širdies, kraujagyslių, kvėpavimo ir nervų sistemas, didina įvairių onkologinių ligų riziką, silpnina imuninę sistemą bei skatina priklausomybės vystymąsi. Nikotinas ir alkoholis neigiamai veikia smegenų veiklą, gali turėti ilgalaikių pasekmių emocinei bei fizinei gerovei. Ypač pavojingas šių medžiagų vartojimas paauglystėje, nes sutrikdo smegenų vystymąsi, mažina pažintinius gebėjimus ir didina rizikingo elgesio tikimybę. Socialiniu lygmeniu alkoholio ir tabako vartojimas siejamas su nelaimingais atsitikimais, prastesniais mokymosi  ir kitomis visuomenės problemomis.

	
	Paklauskite mitas ar faktas, kad energiniai gėrimai sukelia priklausomybę (skaidrė Nr.11)? Atsakymas: mitas.
Galite paklausti mokinių:
· Kodėl žmonės dažnai klaidingai mano, kad energiniai gėrimai yra visiškai saugūs?
	Rekomenduojama akcentuoti, kad energiniuose gėrimuose esantis kofeinas ir kitos stimuliuojančios medžiagos gali sukelti psichologinę priklausomybę, kai vartotojas nuolat jaučia poreikį juos vartoti siekiant palaikyti energijos lygį ir dėmesingumą. Reguliarus ir gausus energinių gėrimų vartojimas gali sukelti nepageidaujamų sveikatos sutrikimų, tokių kaip nerimas, miego sutrikimai, širdies ritmo ar kraujospūdžio svyravimai.


	
	Paklauskite mitas ar faktas, kad elektroninės cigaretės yra saugesnės už įprastas cigaretes? (skaidrė Nr.12) Atsakymas: mitas.
Galite paklausti mokinių:
· Ar žinote, kokių medžiagų yra elektroninių cigarečių garuose?
· Kodėl, jūsų nuomone, susiformavo mitas, kad jos yra saugesnės?
	Rekomenduojama akcentuoti, kad elektroninės cigaretės nėra laikomos saugesne alternatyva įprastoms cigaretėms, nes jų sudėtyje  randama daugybė sveikatai žalingų cheminių junginių, įskaitant nikotiną, sunkiuosius metalus ir įvairius toksinus. Nikotinas, esantis tiek tradicinėse, tiek elektroninėse cigaretėse, sukelia stiprią priklausomybę, daro neigiamą poveikį širdies ir kraujagyslių sistemai bei gali trikdyti smegenų vystymąsi paauglystėje. Nors elektroninių cigarečių sudėtis gali skirtis, vis daugiau mokslinių tyrimų rodo, kad jų ilgalaikis vartojimas didina kvėpavimo sistemos ligų, širdies ir kraujagyslių sutrikimų bei kitų sveikatos problemų riziką.

	
	Paklauskite mitas ar faktas - Mažiau tikėtina, kad klasės draugų priimamas mokinys pradės vartoti (skaidrė Nr.13) Atsakymas: mitas.
Galite paklausti mokinių: 
· Ar draugų ratas gali daryti įtaką, kad asmuo pradeda vartoti?
· Kaip klasės draugų palaikymas gali padėti mokiniui atsispirti pagundai vartoti žalingas medžiagas?
	Rekomenduojama akcentuoti, kad socialinė integracija ir draugų ratas gali turėti labai skirtingą poveikį. Draugų įtaka yra labai stipri: Jei klasės draugai vartoja alkoholį, tabaką ar narkotikus, jie gali skatinti klasės draugą išbandyti tas medžiagas, norint pritapti ar būti priimtam. Tai vadinama „socialiniu spaudimu“. Priėmimas neužtikrina apsaugos: Būti priimtam gali padėti jaustis saugiau ir laimingiau, tačiau tai nėra garantija, kad žmogus nepradės vartoti žalingų medžiagų. Socialinė priklausomybė: Dažnai mokiniai pradeda vartoti medžiagas būtent dėl norimo priklausyti grupei ar atitikti jos normas. Taigi, net ir priėmimas gali būti rizikos veiksnys, jei grupės elgesys yra neigiamas. Taigi šiuo teiginiu tai mitas, tačiau šiam teiginiui įtakos turi klasės draugai ir pats mokinys ir jo psichikos sveikatos atsparumas.



	
	Paklauskite mitas ar faktas -psichoaktyviųjų medžiagų poveikis priklauso ne tik nuo kiekio, bet ir nuo tavo būsenos bei supančios aplinkos (skaidrė Nr.14) Atsakymas: faktas.
Galite paklausti mokinių: 
· Kaip aplinka (vieta, žmonės, muzika, atmosfera) gali pakeisti vartojimo patirtį ar pasekmes?
· Ar manai, kad tas pats alkoholio kiekis gali skirtingai paveikti du žmones? Kodėl taip yra?
	
Rekomenduojama akcentuoti, kad kiekviena psichoaktyvioji medžiaga skirtingai veikia tiek pati, tiek skirtingai veikia žmogų. Didesnis kiekis paprastai reiškia stipresnį poveikį, bet net ir nedidelis kiekis tam tikrų medžiagų (pvz. Fentanilio) turi labai stiprų poveikį žmogaus nervų sistemai. Dėl asmens būsenos (jausmų, baimių): jei žmogus jaučiasi liūdnas, išsigandęs, nervingas ar patiria stresą – ta pati medžiaga gali sukelti neigiamą poveikį, pvz., nerimą, paniką, haliucinacijas ar net agresiją, net ir tuo atveju, kai tai nėra jos poveikis. Asmens psichologinė sveikata ir aplinka taip pat labai svarbios – medžiaga gali „paūminti“ esamus sunkumus - pavyzdžiui sustiprinti nerimą, baimę. 



	
	Paklauskite mitas ar faktas, kad paauglys, kurio gyvenimas labai griežtai kontroliuojamas, niekada nepradės vartoti (skaidrė Nr.15) Atsakymas: mitas.
Galite paklausti mokinių: 
· Kaip manai, ką jaučia paauglys, kai jo elgesys yra labai griežtai prižiūrimas ar ribojamas?
· Ar manai, kad atviras bendravimas gali būti veiksmingesnis už griežtą kontrolę?
	
Rekomenduojama akcentuoti, kad griežta tėvų, suaugusiųjų kontrolė nereiškia, kad tai yra apsauga nuo medžiagų vartojimo ar bandymo. Dažnai paauglys gali pradėti “maištauti” - kaip tik pradėti bandyti psichoaktyvias medžiagas, slėptis nuo tėvų, meluoti. Griežta kontrolė dažnai rodo nepasitikėjimą, o tai gali griauti atvirus santykius tarp tėvų/globėjų ir vaiko. Kai paaugliui neleidžiama savarankiškai pasirinkti, jis gali neišmokti priimti atsakingų sprendimų.

	
	Paklauskite mokinių ar jaunuolis, kuris neturi pomėgių, gali eksperimentuoti su medžiagomis iš nuobodulio (skaidrė Nr.16)? Atsakymas: faktas

Galite paklausti mokinių:
· Kodėl nuobodulys kai kuriems žmonėms tampa rizikingu?
· Kaip pomėgiai ar įdomi veikla gali padėti išvengti žalingų pasirinkimų?

	Rekomenduojama akcentuoti, kad žmogus, kuris neturi prasmingos, įtraukiančios veiklos – nesijaučia užimtas, įvertintas ar motyvuotas – nuobodulys gali tapti labai stipriu veiksniu, skatinančiu ieškoti „naujų potyrių“. Paauglystėje tai itin aktualu, nes dar tik formuojasi gebėjimas vertinti riziką ir numatyti pasekmes, socialinis spaudimas ir smalsumas dažnai yra skatinantys vartoti veiksniai. 
Skatinti mokinius verčiau paieškoti kitų, sveikatai palankesnių veiklų, kurios atneštų atradimo ir naujų potyrių jausmą. 

	
	Paklauskite mitas ar faktas, draugų neturintis jaunuolis gali pradėti vartoti psichoaktyvias medžiagas, norėdamas pritapti (skaidrė Nr.17)? Atsakymas: faktas.
Galite paklausti mokinių:
· Ar pritapimas prie grupės, kuri vartoja, tikrai reiškia tikrą draugystę?
· Ką gali daryti žmogus, jei jaučiasi vienišas ir nori susirasti draugų, bet nenori daryti to, kas žalinga?
	
Rekomenduojama akcentuoti, kad žmogui natūraliai svarbu jaustis priimtam, turėti bendraminčių ir priklausyti kažkokiai grupei. Paauglystėje tai tampa dar svarbiau – tuo metu ypač stipriai formuojasi tapatybė, noras būti kažkurio rato dalimi ir jausti artumą su kitais. Tyrimai rodo, kad Socialinė izoliacija yra vienas iš rizikos veiksnių, didinančių tikimybę pradėti vartoti psichoaktyviąsias medžiagas. Ypač jei vienintelė grupė, kurioje jaunuolis jaučiasi priimtas, skatina rizikingą elgesį, jis gali sutikti prisitaikyti vien tam, kad nebebūtų vienas.

	
	Paklauskite mokinių ar jaunuoliai, kurie moka išreikšti savo emocijas, niekada nepradės vartoti (skaidrė Nr.18)? Atsakymas: mitas.
Galite paklausti mokinių:
· Ar emocijų valdymas visada padeda priimti teisingus sprendimus?
· Kodėl net ir psichologiškai stiprūs jaunuoliai kartais                   eksperimentuoja su medžiagomis?
	
Rekomenduojama akcentuoti, kad net ir psichologiškai stiprūs asmenys patiria sunkumų. Visi kartais išgyvena stresą, nerimą, nusivylimą, vienišumą ar spaudimą. Net jei jaunuolis moka tvarkytis su emocijomis, gali atsirasti situacijų, kai to nepakanka, ypač jei: trūksta palaikymo artimoje aplinkoje, jaučiamas stiprus socialinis spaudimas, norisi priklausyti grupei ar pabėgti nuo sunkumų. 
Mokėjimas nusiraminti ar išreikšti pyktį tinkamai nereiškia, kad žmogus visada priims sveikus sprendimus. Jaunuoliai gali pasiduoti: grupės įtakai, smalsumui ar norui išbandyti naujus pojūčius, emociniam nuovargiui, kai emocinis savikontrolės „resursas“ išsenka.



	
	PRIKLAUSOMYBĖS ATSIRADIMO VEIKSNIAI

	
	Paprašykite mokinių įvardinti kokie veiksniai lemia priklausomybės atsiradimą? (skaidrė Nr.20, 21)
	Akcentuokite mokiniams priklausomybės atsiradimo ciklą
· Pirmas vartojimas (pabandymas), dažniausiai kyla iš smalsumo, draugų įtakos, noro patirti naujų pojūčių. Kitais atvejais – gydytojo paskirti vaistai (pvz. Antidepresantai, raminamieji ir pan.). Priklausomybės atsiradimas po pirmojo pavartojimo labai priklauso nuo asmens savybių, aplinkos, didesnę riziką turi asmenys: šeimoje jau turintys priklausomų žmonių; asmenys kurie piktnaudžiauja vaistais (jei vykdomas gydymas ir nesilaiko gydytojo nurodymų); žmonės turintys psichikos sveikatos sunkumų.
· Piktnaudžiavimas (psichoaktyvios medžiaga vartojama vis dažniau, siekiant stipresnio poveikio). Tai momentas, kai asmuo vartoja medžiagą nuolat ir netinkamai - pavyzdžiui gydytojo paskirtus vaistus pradeda vartoti netinkamai ar dažnina vartojimą be pasitarimo. Su tokiomis medžiagomis kaip alkoholis yra sunkiau, jei asmuo jį vartoja legaliai (vartoja 20-ies metų jaunuolis), tada piktnaudžiavimu vadiname tokį vartojimą, kai asmuo vartoja medžiagą dėl euforijos arba apsvaigimo.
· Reguliarus vartojimas (psichoaktyviosios medžiagos tampa kasdienybės dalimi). Tai būsena, kai pradinė medžiagos dozė ar vartojimas nebesukelia tokio paties fizinio ar psichinio poveikio. Dėl to asmuo, vartojantis medžiagą, gali didinti vartojimo dažnumą, bandydamas išlaikyti euforijos būseną. 
· Priklausomybė (išsivysto stiprus potraukis, organizmas reikalauja medžiagos, atsiranda abstinencijos simptomai). Tam tikru momentu kūnas ar smegenys tampa priklausomi nuo medžiagos, kad galėtų tinkamai funkcionuoti. Dėl to asmuo, vartojantis medžiagą, gali didinti dozę ar vartojimo dažnumą, bandydamas atkurti pradinį rezultatą.  Laikui bėgant atsiranda tolerancija šiai naujai dozei ir žmogus vėl didina dozę, tai sukelia progresavimą į intensyvų medžiagos vartojimą.
· Kontrolės praradimas (žmogus nebegali sustoti, vartojimas tampa svarbiausiu gyvenimo tikslu). Ši būsena dažniausiai pasireiškia: Dideliu laiko praleidimu ieškant medžiagos ar ją vartojant arba atsigaunant po vartojimo, Mėgstamos veiklos mažinimu, pirmenybę teikiant medžiagų vartojimui, Negalėjimu susitvarkyti su kasdienėmis pareigomis dėl medžiagų vartojimo, Tęsiamu medžiagos vartojimu nepaisant neigiamo poveikio sveikatai.
· Gydymas (specializuota pagalba, psichoaktyviųjų medžiagų eliminavimas,  psichologinis ir socialinis palaikymas). Svarbu pažymėti, jog asmuo gali kelis kartus bandyti nustoti vartoti medžiagą ir visuose etapuose kreiptis pagalbos. Diagnozavus priklausomybę, galima nutraukti priklausomybės ciklą. Profesionalus, tyrimais pagrįstas gydymas gali padėti. Įvairūs metodai, įskaitant kognityvinę ir elgesio terapiją, bendraamžių grupių paramą ir kitus fizinės bei psichinės sveikatos gydymo būdus, gali paskatinti asmenį nustoti vartoti medžiagą. 
· Atkrytis (psichoaktyvios medžiagos vartojimo atsinaujinimas po gydymo). Atkrytis dažnas priklausomybės ligose. Tai nereiškia, kad gydymas nesėkmingas – kaip ir kitų lėtinių ligų atveju, atkryčiai laikomi proceso dalimi. Priklausomybė keičia smegenų struktūras, susijusias su atlygio, impulsų kontrolės ir streso valdymu. Net po ilgo blaivybės laikotarpio smegenys gali „prisiminti“ priklausomybę kaip būdą greitai gauti palengvėjimą, ypač esant stresui, skausmui ar emociniam disbalansui.

	
                         PAGALBOS GALIMYBĖS        

	
	Mokytojas paaiškina, kad svarbu žinoti, kur kreiptis pagalbos, jei patiri spaudimą vartoti psichoaktyviąsias medžiagas arba jei kyla kitos su sveikata susijusios problemos.

Pristatoma pagalba mokykloje (skaidrė Nr. 30).


















Pristatoma anoniminė emocinė pagalba telefonu ir internetu (skaidrė Nr. 31)



















Pristatoma specialistų pagalba (skaidrė Nr. 32) 















Mokytojas arba mokiniai kartu aptaria pagrindinius pagalbos numerius ir paslaugas (skaidrė Nr. 33) :
· Skubios pagalbos numeriai (112) – pasiekiami visą parą, visomis savaitės dienomis.
· Medicininės konsultacijos telefonu (113– visą parą.
· Apsinuodijimo klausimais konsultacijos – (+370 5 236 2052)  visą parą.



Informacijos šaltiniai (skaidrė Nr. 34). Supažindinti mokinius su internetiniais ištekliais, kur galima rasti patikimos informacijos ir pagalbos


Pabrėžti, kad pagalbos prašyti nėra silpnumo ženklas, o atsakingas ir svarbus veiksmas.
	Rekomenduojama pabrėžti žinutę, jog mokykloje yra suaugusiųjų, kuriems rūpi mokinių saugumas ir gerovė, ir jie yra tam, kad padėtų.
Pagalbos šaltiniai mokykloje:
· Klasės vadovas/ mokytojas – gali nukreipti pas tinkamą specialistą.
· Socialinis pedagogas – padeda spręsti konfliktus, santykių problemas, pataria dėl saugumo.
· Mokyklos psichologas – padeda, kai nerimauji, jautiesi prislėgtas, patiri spaudimą dėl psichoaktyviųjų medžiagų ar kitų problemų.
· Visuomenės sveikatos specialistas – pataria sveikatos klausimais, prireikus nukreipia į gydytojus.
Kada kreiptis pagalbos?
· Jei patys susiduriate su psichoaktyviųjų medžiagų vartojimo rizika.
· Jei nerimaujate dėl draugo ir šeimos nario.
· Jei kyla sunkumų dėl nuotaikos, mokslų ar santykių.
Kaip kreiptis?
· Galima nueiti tiesiai į specialisto kabinetą (pasakyti „norėčiau pasikalbėti“).
· Galima parašyti per elektroninį dienyną, el. paštą ar palikti žinutę klasės vadovui.
· Galima paprašyti draugo palaikymo – nueiti kartu.

Anoniminė emocinė pagalba – tai galimybė bet kuriuo metu pasikalbėti su žmogumi, kuris neklausinės, kas tu toks, ir nepasmerks. Tu lieki visiškai anonimas – nereikia sakyti savo vardo, pavardės ar adreso.
Kada galima kreiptis?
· Kai nerimauji dėl savęs ar draugo.
· Kai jautiesi liūdnas, piktas, vienišas ar sutrikęs. 
· Kai sunku pasikalbėti su tėvais ar mokytojais.
· Kai reikia patarimo, kaip elgtis sunkioje situacijoje 
Kaip tai veikia?
· Galima skambini nemokamu telefonu arba parašyti žinutę internetu.
· Bendrauja apmokytas savanoris, kuris moka klausyti ir padėti.
· Pokalbis lieka konfidencialus.
Konkrečios pagalbos linijos:
· Vaikų linija – 116 111 (nemokamai, nurodytomis valandomis).
· Jaunimo linija – +370 800 28888 (nemokamai, visą parą, pokalbiai internetu – nurodytomis valandomis).

Vilniuje veikia penki vaikams ir jaunimui palankių paslaugų kabinetai. Juose jauni žmonės gali nemokamai, anonimiškai ir be išankstinės registracijos gauti profesionalią specialistų pagalbą ir pasikonsultuoti svarbiais sveikatai klausimais.
Pagalba teikiama individualiai ar grupėje pagal poreikius bei interesus. Specialistai konsultuoja darbo valandomis gyvai, taip pat kreipiantis telefonu ar el. paštu. Gauti reikiamą pagalbą galima nepriklausomai, ar esi tos gydymo įstaigos pacientas. Kabinetuose dirbantys visuomenės sveikatos specialistai po pirminės konsultacijos, esant poreikiui, nukreips pas reikiamos srities specialistą.
Vaikams ir jaunimui palankių paslaugų kabinetų kontaktai nurodyti savivaldybės svetainėje: https://vilnius.lt/savivaldybe/jaunimas/jaunimo-sveikata.
Skubios pagalbos numeriai ir jų paskirtis:
· 112 ir 113 – skubi pagalba visą parą.
· Medicininės konsultacijos telefonu +370 5 236 2052 – visą parą.
· Konsultacijos apsinuodijimo klausimais – visą parą.
 Internetiniai ištekliai jaunimo sveikatai:
· Vilniaus savivaldybės jaunimo sveikatos puslapis: 
 Patarimai, kada ir kaip kreiptis pagalbos:
· Kreiptis nedelsiant į skubios pagalbos numerius, jei yra pavojus gyvybei ar sveikatai.
· Ieškoti medicininės konsultacijos, jei kyla klausimų dėl psichoaktyviųjų medžiagų poveikio ar apsinuodijimo.
· Naudotis patikimais internetiniais šaltiniais informacijos ir paramos paieškai.
Emocinis palaikymas:
· Skatinti mokinius nebijoti ieškoti pagalbos ir dalintis savo sunkumais su suaugusiais ar specialistais.

Internetiniai ištekliai jaunimo sveikatai:
· askritiskas.lt – interaktyvi svetainė jaunimui (nuo 14 m.), kurioje siekiame didinti jaunų žmonių sąmoningumą psichoaktyviųjų medžiagų vartojimo klausimais, skatinti pasirinkti sveiką gyvenimo būdą ir įsivertinti savo rizikingą elgesį (rūkymas, narkotikų vartojimas) bei sužinoti, kur kreiptis pagalbos.
· pagalbasau.lt - informacija apie emocinę sveikatą ir psichologinę pagalbą.
· https://www.sveikatostinklas.lt - straipsniai, specialistų atsakymai aktualiomis jaunuoliams temomis. Galima paklausti klausimo raštu.
Jei matote, kad draugas po alkoholio, narkotikų ar kitų medžiagų pavartojimo elgiasi labai keistai, praranda sąmonę, vemia, sunkiai kvėpuoja, ar kyla įtarimas, kad jis perdozavo – tai gali būti gyvybės klausimas. Kaip elgtis?
SKAMBINK 112 NEDELSIANT. Medikai nebaus jūsų – jie gelbės draugo gyvybę.
NEPALIK DRAUGO VIENO. Būtinai lik šalia draugo, kol atvyks pagalba.
Perdozavimo ar bet kokio rimto nerimo atveju jūsų sprendimas kreiptis pagalbos į suaugusiuosius ar skambinti 112 rodo jūsų brandą, drąsą ir atsakomybę. Jūs esate tas, kuris ištiesia pagalbos ranką ir gali išgelbėti draugo ateitį. Nė vienas suaugęs jūsų nebaus už tai, kad rūpinatės savo ar draugo sveikata. "

	
3. PRAKTIKA
	Interaktyvaus mokymosi metodo taikymas: debatai (skaidrės Nr. 22-27)
Mokymosi procese taikomas interaktyvaus mokymosi metodas – debatai. Mokiniai, priklausomai nuo jų skaičiaus, pasiskirsto į grupes. Pavyzdžiui, esant 25 mokiniams, jie suskirstomi į 5 grupeles, o esant 30 – į 6 grupeles ir t.t.
Kiekviena grupelė gauna po vieną debatų klausimą. Šiuos klausimus galima iš anksto atsispausdinti ir paduoti kiekvienai grupelei arba parodyti skaidrėse.
Pusė grupelės narių renka argumentus „už“, o kita pusė – „prieš“. Argumentų rinkimo laikotarpis trunka 3 minutes. Per šį laiką galima naudoti laikmatį telefone arba išmanią lentą su „Classroom“ programa (https://classroomscreen.com/product/control-the-clock ), kurioje tiesiogiai matomas likęs laikas.
Kai mokiniai paruošia atsakymus, jiems suteikiama 10 minučių, per kurias kiekviena grupelė išsako savo nuomonę, pateikdama argumentus „už“ arba „prieš“ pateiktą klausimą.

Kūrybinio mąstymo ugdymas: minčių lietus (skaidrė Nr. 28)
Paklausiame mokinių atviro tipo klausimo: Kokia, tavo nuomone, pagalba yra veiksmingiausia žmogui, vartojančiam psichoaktyviąsias medžiagas? 
Klausimui skiriame 1 minutę. Kuomet mokiniai pateikia savo atsakymus. 
Pateikiame siūlomus atsakymo variantus (skaidrė Nr.29).

	4. REFLEKSIJA
	Paprašykite ir paklauskite mokinių (skaidrė Nr. 35):  
· Įsivertinti savo žinias pagal tam tikras ašis (žr. skaičius), kurių kiekviena turi skalę (nuo 1 (labai mažai) iki 5 (labai daug). 
Ašys ir žinių įsivertinimas:
1. Žinios apie psichoaktyviųjų medžiagų poveikį;
2. Žinios apie faktus ir mitus, susijusius su psichoaktyviosiomis medžiagomis;
3. Žinios apie priklausomybės atsiradimą;
4. Žinios apie aplinkos įtaką priklausomybės išsivystymui;
5. Žinios apie pagalbos galimybes mokykloje;
6. Žinios apie pagalbos galimybes mano mieste. 

Mokiniai pažymi, kurioje srityje jie jaučiasi stipriausi (arčiausiai 5 esantys taškai)  arba kur dar reikia tobulėti (arčiausiai 1 esantys taškai). 

Pabaigti užsiėmimą klausimu mokiniams:
· Kur galėsite pritaikyti tai, ką šiandien sužinojote? 

Apibendriname mokinių atsakymus. 


	5. PRIEDAI

	Po pamokos siūloma el. paštu išsiųsti mokiniams informaciją apie pagalbos galimybes dėl psichoaktyviųjų medžiagų vartojimo rizikos arba atspausdintą informaciją pakabinti mokykloje mokiniams matomoje vietoje: : PAM naudinga informacija.


	6. SKAITMENINIAI ŠALTINIAI
	Skaidres galima rasti čia: Psichoaktyviųjų medžiagų prevencija 10 kl. 
Vaizdo įrašas: https://youtu.be/M6ZjMWLqJvM 

	7.REKOMENDUOJAMA LITERATŪRA
	Vilniaus miesto savivaldybės visuomenės sveikatos biuro parengta informacija:
· kaip kalbėti su vaikais apie psichoaktyviąsias medžiagas.
Tinklalapio „Ką veikia vaikai?“ informacija:
· psichoaktyviosios medžiagos. 
Narkotikų, tabako ir alkoholio kontrolės departamento parengta informacija:
· „Vaikai seka tėvų pavyzdžiu“;
· „Naujos psichoaktyviosios medžiagos“.
Informacija apie ,,Planet Youth“ projektą ir tyrimo rezultatus: 
· https://vilniussveikiau.lt/lt/paslaugos/projektai/planet-youth/; 
· https://vilniussveikiau.lt/lt/geriau-paragaus-alkoholio-namie-o-ne-kazkur-gatvej-toks-tevu-poziuris-kelia-pavoju-vaiku-sveikatai/ 
· https://vilniussveikiau.lt/lt/planet-youth-2024-m-vilniaus-miesto-duomenys-ir-rezultatai/

